Kohtuasi C‑176/15

Guy Riskin

ja

Geneviève Timmermans

versus

Belgia riik

(eelotsusetaotlus, mille on esitanud Tribunal de première instance de Liège)

„Eelotsusetaotlus — Kapitali vaba liikumine — ELTL artiklid 63 ja 65 — ELL artikkel 4 — Otsene maksustamine — Dividendide maksustamine — Kahepoolne topeltmaksustamise vältimise leping — Kolmas riik — Kohaldamisala”

Kokkuvõte – Euroopa Kohtu otsus (kuues koda), 30. juuni 2016

Kapitali vaba liikumine ja maksete vabadus – Piirangud – Maksuõigusnormid – Dividendide maksustamine – Topeltmaksustamise vältimise lepingud, mis on sõlmitud esiteks kahe liikmesriigi vahel ja teiseks nendest ühe ja kolmanda riigi vahel – Aktsionäri elu- või asukohajärgse liikmesriigi poolt teises liikmesriigis dividendilt tasutud maksu tingimusliku mahaarvamise lubamine talle tasutavast maksust vastavalt nende liikmesriikide vahelisele lepingule – Tingimusteta maksu mahaarvamine, mis on ette nähtud selle elu- või asukohajärgse liikmesriigi ja kolmanda riigi vahel sõlmitud lepingus – Lubatavus

(ELL artikkel 4; ELTL artikli 63 ja 65)

ELTL artikleid 63 ja 65, koosmõjus EL lepingu artikliga 4, tuleb tõlgendada nii, et nendega ei ole vastuolus see, et liikmesriik ei laienda residendist aktsionäri suhtes kohaldatavat soodsamat kohtlemist, mis tuleneb liikmesriigi ja kolmanda riigi vahel sõlmitud kahepoolsest maksustamisalasest topeltmaksustamise vältimise lepingust, mille kohaselt kolmanda riigi kinni peetud maks arvatakse tingimusteta maha aktsionäri elu- või asukoha liikmesriigis tasumisele kuuluvast maksust, residendist aktsionärile, kes saab dividendi liikmesriigist, kellega see elu- või asukohajärgne liikmesriik on sõlminud kahepoolse maksustamisalase topeltmaksustamise vältimise lepingu, mis seab selle mahaarvamise õiguse sõltuvusse siseriiklikus õiguses sätestatud täiendavate tingimuste täitmisest.

Kuigi selline ebasoodsam kohtlemine on ELTL artikli 63 lõikega 1 põhimõtteliselt keelatud kapitali vaba liikumise piirang, tuleb vahet teha ELTL artikli 65 lõike 1 punkti a alusel lubatud ebavõrdsel kohtlemisel ja sama artikli lõike 3 kohaselt keelatud diskrimineerimisel. Liidu tasandil ühtlustamis- või harmoneerimismeetmete puudumisel jääb liikmesriikidele õigus määratleda ühepoolsete meetmete või välislepingutega maksualase pädevuse jaotuse kriteeriumid. Seega juhul, kui eri liikmesriikide maksuõigusnormide vahel on sellisest olukorrast tingitud erinevusi, võib liikmesriik välislepingute või ühepoolsete meetmetega jõuda selleni, et ta kohtleb eri liikmesriikidest saadud dividende erinevalt, arvestades neid erinevusi.

Kahepoolsetes maksulepingutes sätestatud soodustused on lepingutingimuste terviku lahutamatu osa, lisades lepingu poolteks olevate kahe riigi vastastikustesse suhetesse üldist tasakaalu, olenemata sellest, kas tegemist on liikmesriikide või kolmandate riikidega sõlmitud topeltmaksustamise vältimise lepingutega.

Mis puudutab tingimusteta maksu mahaarvamise soodustusse, mis tuleneb liikmesriigi ja kolmanda riigi vahel sõlmitud kahepoolse maksustamisalase topeltmaksustamise vältimise lepingust ja mis seisneb selles, et liikmesriigi residentidel on õigus arvata kolmandas riigis kinnipeetud maks maha nende liikmesriigis tasumisele kuuluvast maksust, siis piirdub nimetatud lepingu kohaldamisala selle liikmesriigi nende residentidega, kes saavad eespool viidatud teisest riigist dividendi, millelt see riik on maksu kinni pidanud. Ülejäänud lepingust eraldiseisva soodustusena ei saa käsitada seda, et soodustust saavad vaid need residendid, kelle suhtes see leping on kohaldatav, kuna see soodustus on lepingutingimuste terviku lahutamatu osa, lisades lepingu poolteks olevate kahe riigi vastastikustesse suhetesse üldist tasakaalu.

Neid asjaolusid arvestades ei ole selle liikmesriigi residendid, kes saavad dividendi teistest liikmesriikidest ning kes peavad selles liikmesriigis tasumisele kuuluvast maksust kinnipeetud maksu mahaarvamise õiguse saamiseks täitma siseriiklikus õiguses ette nähtud tingimuse kasutada kapitali ja vara, millelt dividendi saadi, kutsetegevuseks oma elu- või asukohajärgses liikmesriigis, objektiivselt samas olukorras sama liikmesriigi nende residentidega, kes saavad dividendi kolmandast riigist, kellega asjassepuutuv liikmesriik on sõlminud tingimusteta mahaarvamisõigusega kahepoolse maksustamisalase topeltmaksustamise vältimise lepingu. Niisugune ebasoodsam kohtlemine ei ole seega asutamislepingu kapitali vaba liikumist reguleerivate sätetega keelatud piirang.

(vt punktid 25, 28–35, 37 ja resolutsioon)